  Юлия Ильмурзина Удмуртиысь кадет корпусысь пиналъёс тӧлпо спортлы дышетскозы Санкт-Петербургысь академилэн Воткаысь филиалаз. 5-тӥ пӧсьтолэзе Удмуртилэн тӧроез Александр Соловьёв но парус спортъя академилэн ыстэм муртъёсыз пумиськылӥзы, ивортэ тӧролэн но кивалтэтлэн пресс-службазы. Азьвылгес ивортэмын вал, Санкт-Петербургысь тӧлпо спортъя академилэн филиалэз Вотка ёросын интыяськоз шуыса. Озьыен, студентъёс Воткаысь тыметын дасяськозы. «Совето вакытъёсысь тӧлпо спортлэн историез возьматэ, та спорт амаллы зарезьын дышетскыны умой, но со одно кулэ ӧвӧл. Тросаз бадӟым тыметъёсын но зэмос спортсменъёсты будэтыны луэ. Оскисько, асьмелэн тыршеммы юнме уз луы, тӧлпо спорт Удмуртиын выльысь улӟытэмын луоз», — вераз Санкт-ПетербургысьЯхт-клублэн командорез Владимир Любомиров. Нош Соловьёв пусйиз, таӵе быгатонлыкъёс егит ожгарчиослы азьланьын кулэ луыны быгатозы. «Туннэ милям кадет корпусамы 300 пиналъёс, куд-огез секыт улон югдуре шедем семьяосысь. Одӥг интые 8 адями мылкыд карисьёс. Та егитъёс Атыкай музъемез утёзы. Оло, зарезьын кунгожъёсты возьманы тупалоз. Туж умой, ӵектос улсын соос яхтаен ужаны дышетскозы шуыса», — вераз со. Та ӵектосэз быдэстон понна Удмуртиые бадӟым коммерци компанилэсь коньдонзэ кыскыны малпало. Тегъёс: Спорт Дышетон Удмуртия тымет Вотка  